Edzésben a MOL-PICK | DÉLMAGYAR
3 korábbi sérült a többiekkel mozgott 2020. 01. 12. 07:38
Edzésben a MOL-PICK
Elkezdte a felkészülést a MOL-PICK Sze­­ged férfi kézilabdacsapat, ám az Európa-bajnokság miatt érthetően egyelőre kis létszámmal.
Az első foglalkozáson a labda még nem került elő, viszont a korábbi sérültek közül Alen Blazevic, Stefan Sigurmannsson és Bodó Richárd is a többiekkel együtt mozgott az újszegedi sportcsarnokban. Igaz, Bodó igazán csak az erőnléti gyakorlatokat végzi teljes intenzitással, míg Jonas Källman az első edzést még kihagyta, de a csapatkapitány is elkezdi a visszatérést a műtétje után.
– Napról napra jobb a vállam állapota, de nem az igazi, így erős lövéseknél még fájdalmat érzek – mondta edzés közben Bodó.
Újra a többiekkel. Bodó Richárd (balról) még csak az erőnléti gyakorlatokat végezheti el. FOTÓ: FRANK YVETTE
– Kimondhatatlanul jó érzés volt ismét feljönni a társakkal az újszegedi sportcsarnok küzdőterére, újból együtt edzeni velük. Lépésről lépésre kell haladnom, éppen ezért jön jól ez a január arra, hogy teljesen felépítsem magam. Bízom benne, hogy februárra, amikor következnek az éles meccsek, teljesen rendben leszek. Fontos február jön. Csatában vagyunk a Bajnokok Ligájában a csoport­elsőségért, és bízom benne, hogy ezt sikerül megszereznünk – nyilatkozta a nagy visszatérő, Blazevic.
Ami biztos, Bubori Kornél erőnléti edző az elkövetkező na­­pokban nem szerepel majd a játékosok népszerűségi listájának élén. Már az első foglalkozáson szépen megmozgatta a fiúkat, nem kellett sokat várni az első izzadságcseppek megjelenésére sem. Természetesen fokozatosan emelkedik majd a penzum, hiszen ez az időszak az erőnlét megszerzéséről is szól.
A csapat egy edzőmeccset vív a felkészülés alatt, méghozzá január 24-én (péntek) 18 órakor Makón, ahol az ellenfél a szintén NB I-es Orosháza lesz.